Biblia ta feypi epu trokiñ wentru müley ñi kellual fill duam nielu ti trawünche: "tati longkolelu engün ka ti pu che kellukelu" (Filipense 1:1). Fillke trawünche mu müleyey tüfachi pu peñi. ¿Chem küdaw femkeyngün pu konakechi kellukelu taiñ kümelkayaetew?
Kellukefingün tati trokiñ longkolelu. Pu konakechi kellukelu, wechengele ka füchangele, müna küme weniyefingün ta Jewba, ka manelfal ka külfün-ngechi küdawfe ngeyngün. Fey engün ñi newen mu kam adümuwün mu, femmekeyngün fentren falinke küdaw ñi dewmamekekeel trawünche mew. Femngechi, pu longkolelu eluwkeyngün kidu tañi küdaw mu müten: kimeltual ka kamañyeal (inaduamal).
Falinke küdaw femkeyngün. Kiñeke konakechi kellukelu adkünucheyngün ka chalikefingün (mankulkebingün) tati pu che petu akulu Trawünwe Ruka mew. Kakelu adümkeyngün ti dunguwe ñi allkütual ta che, wülkeyngün fillke lifru tuwlu Biblia mu, trapümfingün ta plata wülngekelu, ka feypikeyngün tati pu peñi ka lamngen chew püle ñi amuldungual. Ka femngechi kellukeyngün ñi adkayafiel ti Trawünwe Ruka, ka kellufingün tati pu füchake che, pu longkolelu ñi adkünuel mew. Chem küdaw rume ñi elfalngeel, ayüwünkechi femkeyngün, feymu yamniengekeyngün (1 Timotew 3:13).
Ñi küme kristiano wentrungen wülingün kiñe küme inafalchi dungu. Pu konakechi kellukelu dullingeyngün (ngümintungeyngün) ñi küme kristianongen mu. Dungukelu engün tati trawün mew yafültukuñmaeiñmu taiñ mupiltun (mupin), ka tañi inafalchi femün amuldungun mew kellunieeiñmu taiñ doy ayüwünkechi amuldungual, ka ayüwkülen kellukelu engün doy tremkülerpuy taiñ ayüwün ka kiñewkülen trawünche mew (Efesio 4:16). Küpalechi antü mu, ka longkolelu ngerpuafuyngün.
¿Chem chengeyngün pu konakechi kellukelu?
Pu konakechi kellukelu, ¿chumngechi kellukeyngün ti trawünche ñi küme amual?